Pulkovo internasjonale lufthavn

Pulkovo internasjonale lufthavn  er St. Petersburgs hovedflyplass og internasjonale lufthavn. Den ligger sør for St. Petersburg og har to terminaler, Terminal 1 for innenrikstrafikken (20 km fra sentrum) og terminal 2 for utenrikstrafikken (17 km fra sentrum)

Historie 
Opprinnelig het flyplassen Sjossejnaja flyplass, etter navnet på en nærliggende jernbanestasjon. Byggearbeidene startet i januar 1931, og ble fullført 24. juni 1932, og det første flyet ankom samme dag etter en to og en halv times flytur fra Moskva med passasjerer og post.

Under andre verdenskrig lå flyplassen i frontlinjen for det tyske angrepet under beleiringen av Leningrad. Det var ingen virksomhet på flyplassen mellom 1941 og 1944. Pulkovo-høyden nær flyplassen var okkupert av tyske styrker og ble brukt som base for tungt tysk artilleri som daglig bombarderte Leningrad med langtrekkende skyts. I januar 1944, etter den tyske tilbaketrekningen på Østfronten kunne plassen igjen tas i bruk for frakt og post etter at rullebanene var blitt midlertidig reparert.

I februar 1948 var skadene etter krigen reparert, og flyplassen ble tatt i bruk for regelmessig passasjertrafikk. I 1949 var det blitt opprettet trafikk til fem større byer i Sovjetunionen, og ytterligere 15 kort-distanse ruter innen den nordvestlige delen av Russland.

I 1951 ble terminalene bygget om for å kunne håndtere større fly og rundt midten av 1950-tallet ble en ny forlenget rullebane bygget. Denne var dimensjonert til å kunne betjene større jetfly, som Iljushin Il-18 og Tupolev Tu-104.

I 1965 ble flyplassen oppgradert til ICAO kategori 1-standard, slik at den kunne benyttes til internasjonal trafikk. En nybygget Terminal 1 ble satt istand til å håndtere innenrikstrafikken som hadde en økning på 40 %-50 % hvert tiår etter 1970-tallet.

Dagens Pulkovo 
Pulkovo er Russlands fjerde mest trafikkerte flyplass (2007) etter de tre lufthavnene i Moskva: Domodedovo, Sjeremetjevo og Vnukovo. Mens antallet innenriks og internasjonale flighter økte, stagnerte passasjerantallet mellom 1990 (4 837 000) og 2006 (litt over 5 millioner), men andelen av internasjonal trafikk økte. Det er antatt at Pulkovo i 2025 vil ha over 17 millioner passasjerer.

I tillegg til de to terminalene er det en egen terminal for flyfrakt. Plassen har 47 oppstillingsplasser for fly og det er planlagt å øke dette til 100 innen år 2025.

Flyplassen har to hovedrullebaner. Bane 10R/28L er 3 782 m lang and 60 m bred, asfaltert med forsterket armert betong i begge ender. Den andre rullebanen er 3 410 m lang og 60 m bred, også asfaltert med betong på samme måte.

Terminal 2 brukes mest til langdistanse internasjonale ruter. Terminal 1 ble bygget 1973, mens Terminal 2 ble bygget på 1950-tallet og modernisert i 2003.

Innen 2025 er det planlagt en massiv modernisering av all infrastruktur på Pulkovo. En ny terminal vil bli bygget direkte nord for terminal 1 og innholde 18 oppstillingsplasser. Byggearbeidene er planlagt å starte i 2008 med ferdigstillelse innen 2010/11.

Selskaper og destinasjoner 
Polkovo betjenes av et sekstitalls flyselskaper, blant disse SAS med forbindelense til Stockholm, Oslo-Gardermoen og København. Rossiya har også rute til Oslo-Gardermoen.

Tilbringertjeneste 
Mellom Pulkovo og St. Petersburg er det godt utvalg i rimelige transporttilbud. Ordinære bussruter gjennom ulike deler av St. Petersburg, Ekspressbusser og shuttlebusser (minibusser) til byens sentrum. Direkte ekspressbuss til nærmeste Metro-stasjon. Gode drosjetilbud. For den som bruker egen bil er det går det motorvei direkte til sentrum.

Ulykker i tilknytning til flyplassen 
 27. april 1974, et Iljusjin Il-18 passasjerfly fra Aeroflot flpå vei til Krasnodar havarerte like etter take-off fra Pulkovo på grunn av motorbrann. Alle ombord‚ 108 passasjerer og 10 besetningsmedlemmer, omkom.
 26. juni 1991, et Antonov An-24 fraktfly fra AKF Polet på vei til Voronezj forulykket i Finskebukta fem minutter etter take-off fra Pulkovo. Alle ti ombord omkom.

Eksterne lenker 
 
 Rossiya (English)
 Satellite picture by Google Maps
 Useful tips for travelers to Pulkovo and location on the map
 More tips on ground transportation
 Pulkovo Taxi –

Flyplasser i Russland